מכבי תל אביב תפגוש הערב (שבת, 20:30) את הפועל כפר סבא ותנסה לרשום ניצחון שני העונה אחרי שנפרדה בתיקו מאופס לפני היציאה לפגרה מבני יהודה. הצהובים נערכים אומנם למשחק מול העולה החדשה, אך המאמן ולדימיר איביץ' חושב בראשו גם על שלושת המשחקים שיבואו לאחר מכן כאשר תוך שבעה ימים תשחק האלופה מול מכבי חיפה ומול בית"ר ירושלים פעמיים - בגביע הטוטו ובליגת העל.
כתוצאה מכך, איביץ' מקבל הזדמנות לחזור אל הרוטציות שהוא אהב לבצע בעונה שעברה. הרחקתו של דור פרץ הובילה לתחרות בין אבי ריקן ורוסלן ברסקי על המקום ב-11, כאשר הראשון ניצח לבסוף ויפתח בהרכב לצידם של דן גלזר ודור מיכה.
בהתקפה צ'יקו אופואדו קיבל את המקום בחוד כאשר לצידו יפתחו יונתן כהן ואלירן עטר. ניק בלקמן ואיתי שכטר ימתינו על הספסל, לצד אילון אלמוג. בהגנה ערך איביץ’ שינוי אחד כאשר אופיר דוידזאדה יפתח במקום אנריק סבוריט, שכזכור נפגע ברגלו מול הכתומים ונמצא על הספסל כדי לצבור מנוחה, כאשר המטרה היא שמכבי תרוויח אותו ללא כל דאגות מול מכבי חיפה בשבוע הבא.
לא פחות משמונה שחקנים נשארו מחוץ לסגל של איביץ', כאשר אנדראס יאניוטיס, מאור קנדיל, שרן ייני, אייל גולסה, עומר אצילי וארון שוינפלד ייעדרו בשל פציעות. הסרבי עדיין לא רוצה לשתף בסגל את אורוש ניקוליץ' שכבר עורך אימונים מלאים מזה כשבועיים ודור פרץ יחמיץ את המשחק כידוע בשל הכרטיס האדום שספג מול בני יהודה.
הרכב מכבי ת”א: דניאל טננבאום, אנדרה ז'ראלדש, איתן טיבי, ז'איר אמאדור, אופיר דוידזאדה, דן גלזר, אבי ריקן, דור מיכה, יונתן כהן, אלירן עטר וצ'יקו אופואדו.
בהפועל כפר סבא המשיכו את ההכנות לקראת המפגש הקשוח שצפוי להם מול האלופה באצטדיון המושבה. מאמן הקבוצה אופיר חיים בחר לבצע מספר שינויים, כשבמוקד, המעבר למערך עם שלושה בלמים. בנוסף, לירוי צעירי לא זומן לסגל מול מכבי ת"א ובשלב זה עתידו לא ברור.
עד כה העונה, הפועל כפ”ס עלתה עם שני בלמים ב-11, אותו מערך שהניב לה את ניצחון הבכורה בליגת העל עם 1:3 אצל הפועל קריית שמונה. מי שיפתח הפעם לראשונה בהרכב של אופיר חיים כחלק מהשינוי במערך הוא יבגני ברקמן, שישחק לצידם של טל מכלוף וסודיק אטנדה. נועם גמון יפתח בצד ימין על חשבונו של טום שלח ובקישור, דן עזריה, קווין ריינשטיין ועומר פדידה יקבלו את הקרדיט.
בחלק ההתקפי, בנג’מין קוקו יהיה זה שיפתח כחלוץ יחיד, כאשר בצד שמאל יקבל את חולצת ההרכב טריקו גטהון, זאת בעקבות הרחקתו של אביב סולומון במשחק מול ק”ש. ריקארדו ורנש יחכה להזדמנות מהספסל. במועדון מודעים ליחסי הכוחות, אך מאמינים כי יש ביכולתם להפתיע את האלופה. הרכש החדש של הירוקים של אופיר חיים, אדריאן רוצ’ט, שחתם רשמית באמצעות סוכנו, אדם קידן, לא נכלל בסגל וישתלב תוך כדי תנועה.
ההרכב המשוער: איתמר ישראלי, נועם גמון, סודיק אטנדה, טל מכלוף, יבגני ברקמן, טריקו גטהון, קווין ריינשטיין, דן עזריה, עומר פדידה, בובאקר טראורה ובנג’מין קוקו.